Ďakujem pekne za slovo. Mňa prekvapuje, pán poslanec Simon, že práve ty kritizuješ aj s pani Tkáčovou tento návrh zákona. Ale ten zákon mal platiť od 1. januára 2006. V tomto čase  ešte neboli žiadne vládne turbulencie. A myslím si, že spýtaj sa sám seba, čo si robil na rezorte, keď tento zákon neprešiel ešte v roku 2005, tak ako to vyžadovala Európska únia. Čiže to je kritika, ktorá patrí tebe v plnom rozsahu. Taktiež ma prekvapuje, že hovoríš o zhoršovaní kvality v obchodných reťazcoch. Áno, tvojím odchodom z ministerstva odišiel zlý hovorca Štátnej veterinárnej správy, ktorý každý piatok ukazoval verejnosti, ktoré slovenské potravinárske fabriky nejakým spôsobom dali na pulty obchodných reťazcov nekvalitné potraviny, aj keď musím povedať, že často tieto fabriky boli nezávideniahodné v tom, čo sa v obchodných systémoch našlo. Ale všetko to, čo sa dovážalo   z Poľska a z ďalších krajín, kde prichádzali akékoľvek potraviny, pouličný predaj nebaleného mäsa a pod., ti nevadilo. Takisto si naháňal mliekarov a len slovenských  spracovateľov, ale ten bordel, ktorý sem chodí z okolitých krajín, najmä z Poľskej republiky, tiež ti nevadil. Takže ja si myslím, že tento návrh zákona, ktorý tu je, je v celku kompaktne pripravený a určite ja ho osobne podporím.  Čo sa týka výrobkov živočíšneho pôvodu, nemyslím si, že je duplicita a že tie potraviny, ktoré sú tam zahrnuté, tak každopádne by tam mali byť. Ďakujem.
Kritika nečinnosti poslanca. Nie je jasný EU stance. Kritika opozičného poslanca 